**VILNIAUS SOFIJOS KOVALEVSKAJOS GIMNAZIJA**

PATVIRTINTA

Vilnaius Sofijos Kovalevskajos gimnazijos direktoriaus 2018 m. kovo 30 d. įsakymu Nr. V-58

**PRIĖMIMO Į VILNIAUS SOFIJOS KOVALEVSKAJOS GIMNAZIJĄ IR KLASIŲ KOMPLEKTAVIMO TVARKA**

**I. BENDROSIOS NUOSTATOS**

1. Priėmimo į Vilniaus Sofijos Kovalevskajos gimnaziją tvarka (toliau – Tvarka) nustato asmenų priėmimo mokytis pagal pagrindinio ugdymo antros dalies ir vidurinio ugdymo programas tvarką, bendruosius klasių komplektavimo kriterijus, dokumentus, kuriuos turi pateikti į gimnaziją priimami asmenys, prašymų priėmimo ir registravimo tvarką, priėmimo į gimnaziją įforminimą.

2. Šiame Apraše vartojamos sąvokos:

**Laisva mokymosi vieta klasėje** – trūkstamų vietų skaičius iki maksimalaus mokinių skaičiaus klasėje.

**Mokyklos aptarnavimo teritorija** – mokyklai priskirta teritorija, kurią nustato Vilniaus miesto savivaldybės taryba (toliau – Savivaldybės taryba) arba jos įgaliota institucija. ([https://maps.vilnius.lt/maps\_vilnius/?theme=schools#](https://maps.vilnius.lt/maps_vilnius/?theme=schools))

**Mokymo sutartis** – mokinio ir Sofijos Kovalevskajos gimnazijos (švietimo teikėjo) susitarimas dėl mokymo ir mokymosi.

3. Kitos šioje Tvarkoje vartojamos sąvokos atitinka Lietuvos Respublikos švietimo įstatyme ir kituose teisės aktuose apibrėžtas sąvokas.

**II. ASMENŲ PRIĖMIMO Į GIMNAZIJĄ BENDRIEJI KRITERIJAI**

4. Asmenys į gimnaziją mokytis pagal Lietuvos Respublikos švietimo ir mokslo ministro nustatyta tvarka pritaikytas bendrojo ugdymo (pagrindinio ugdymo antrosios dalies ir vidurinio) programas priimami vadovaujantis priėmimo į Vilniaus miesto savivaldybės bendrojo ugdymo mokyklas tvarkos aprašu patvirtintu Vilniaus miesto savivaldybės Tarybos 2018 m. vasario 28 d. Nr. 1-1366 sprendimu ir tvarka.

5. Į gimnaziją mokytis pagal pagrindinio ugdymo programos antrąją dalį pirmumo teise priimami mokiniai, kurie baigė Vilniaus Sofijos Kovalevskajos progimnaziją bei mokiniai, gyvenantys mokyklai priskirtoje aptarnavimo teritorijoje. Tėvams (globėjams, rūpintojams) ir vaikui pageidaujant atvykti mokytis iš mokyklai nepriskirtos aptarnavimo teritorijos vaikas priimamas tuo atveju, jei mokykloje yra laisvų vietų, ir vadovaujantis šios Tvarkos III skyriumi.

6. Asmenys, pageidaujantys mokytis pagal vidurinio ugdymo programą, mokyklą renkasi patys. Pirmumo teise priimami mokiniai iš Savivaldybės teritorijos ir vadovaujantis šios Tvarkos IV skyriumi.

7. Mokinys, nutraukęs mokymąsi, Lietuvos Respublikos teisės aktuose nustatyta tvarka gali jį atnaujinti toje pačioje ar kitoje mokykloje.

8. Pažymas apie mokinio deklaruotą gyvenamąją vietą ir šeimos sudėtį (jei tokia pažyma reikalinga) mokyklos administracija gauna (esant tėvų sutikimui) iš Vilniaus miesto gyventojų registro teisės aktų nustatyta tvarka.

9. Klasės komplektuojamos vadovaujantis Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768. ir šios Tvarkos VII skyriumi.

10. Naujoje mokykloje pradėjęs mokytis mokinys vaiko sveikatos pažymėjimą (forma Nr.027-1/a) turi pateikti iki einamųjų metų rugsėjo 15 dienos. Mokyklos visuomenės sveikatos priežiūros specialistė ir klasių auklėtojai užtikrina, kad mokiniai iki 18 metų ugdymo procese dalyvautų tik Lietuvos Respublikos sveikatos apsaugos ministro nustatyta tvarka pasitikrinę sveikatą ir pateikę nustatytos formos vaiko sveikatos pažymėjimą, išduotą ne anksčiau kaip prieš metus (Lietuvos Respublikos sveikatos apsaugos ministro 2000 m. gegužės 31 d. įsakymas Nr.301 „Dėl profilaktinių sveikatos tikrinimų sveikatos priežiūros įstaigose“).

11. Asmuo, pageidaujantis mokytis pagal bendrojo ugdymo programas, pirmiausia mokyklos direktoriui pateikia nustatytos formos prašymą. Prašymą už vaiką iki 14 metų pateikia vienas iš tėvų (globėjų, rūpintojų), 14–18 metų vaikas prašymą pateikia pats, turėdamas vieno iš tėvų (globėjų, rūpintojų) rašytinį sutikimą.

12. Prašymų pateikimo pradžia 2018 m. kovo 1 d. Prašymai pildomi internetu. Prašymų formos skelbiamos Savivaldybės interneto svetainės puslapyje www.vilnius.lt/svietimas. Internetu užpildyti asmenų prašymai automatiškai perduodami gimnazijai.

13. Asmenys, neturintys galimybių užpildyti prašymo namuose internetu, jį užpildo atvykę į gimnaziją. Prašymai registruojami teisės aktų nustatyta tvarka.

Prašyme nurodoma:

13.1. asmens, pageidaujančio mokytis, vardas ir pavardė, gimimo metai, asmens kodas, faktinė ir deklaruota gyvenamoji vieta;

13.2. mokyklos (-ų), kurioje (-iose) pageidaujama mokytis, pavadinimas (-ai);

13.3. asmens priėmimo mokytis data;

13.4. mokymo klasė;

13.5. mokymo kalba;

13.6. pageidaujama užsienio kalba (pirmoji, antroji ar trečioji) pri klausomai nuo ugdymo programos;

13.7. pageidaujamas dorinio ugdymo dalykas (etika, tikyba (katalikų/stačiatikių));

13.8. dokumentai, patvirtinantys pirmumo kriterijus;

13.9. tėvų (globėjų, rūpintojų) vardas, pavardė, gyvenamoji vieta, mobiliojo telefono numeris ar elektroninio pašto adresas;

13.10. klasė, kurioje mokosi brolis (-iai) ir (ar) sesuo (-ys) (įbrolis (-iai) ir (ar) įseserė (-ės) ir jų vardas ir pavardė;

13.11. įstaigos, kurią prieš tai lankė ar mokėsi, pavadinimas;

13.12. specifiniai pageidavimai;

13.13. sutikimas, kad duomenys iš kitų valstybinių registrų bus gauti automatiniu būdu ir naudojami priėmimo į mokyklą (-as) vykdymui;

13.14. patvirtinimas, kad pateikti duomenys yra teisingi.

14. Prašymai mokytis nagrinėjami gavus pirmumo kriterijus patvirtinančius dokumentus, kurie mokyklai pateikiami ne vėliau kaip likus trim darbo dienoms iki pirmojo mokyklos mokinių priėmimo mokytis komisijos (toliau – priėmimo komisija) posėdžio.

15. Asmenų priėmimą į gimnaziją vykdo Mokinių priėmimo komisija (toliau – Komisija) ir gimnazijos direktorius.

16. Gimnazijos direktorius:

16.1. kiekvienais kalendoriniais metais iki balandžio 30 dienos tvirtina įsakymu Komisijos sudėtį ir jos darbo tvarką (toliau – Tvarka). Komisiją sudaro pirmininkas, sekretorius ir nariai. Tvarkoje nurodoma Komisijos darbo pradžia ir pabaiga, darbo vieta, posėdžių grafikas, Komisijos narių atsakomybė, mokinių ir tėvų (rūpintojų, globėjų) informavimo tvarka, Komisijos posėdžių protokolų ir asmenų pateiktų dokumentų saugojimo vieta ir terminai;

16.2. įsakymu tvirtina į mokyklą priimtųjų asmenų sąrašus, sprendžia priėmimo metu iškilusius klausimus.

17. Komisijos posėdžių grafikas ir darbo vieta skelbiami viešai: gimnazijos interneto svetainėje, skelbimų lentoje.

18. Pirmasis priėmimo komisijos posėdis kviečiamas ne vėliau kaip birželio 8 d.

19. Kiti privalomi dokumentai pateikiami mokyklai iki mokymo sutarties pasirašymo, paskelbus gimnazijos interneto svetainėje preliminarius priimtųjų mokytis mokinių sąrašus. Mokymo sutartis sudaroma su kiekvienu naujai atvykusiu asmeniu bei tos mokyklos mokiniu, pradedančiu mokytis pagal aukštesniojo lygmens ugdymo programą, jo mokymosi pagal tą ugdymo programą laikotarpiui mokyklos nustatytu laiku, bet ne vėliau kaip iki rugpjūčio 31 d. Jei mokinys į mokyklą mokytis atvyko prasidėjus mokslo metams, mokymo sutartis sudaroma nuo pirmos jo mokymo dienos.

20. Jei į mokyklą, prasidėjus mokslo metams, atvyksta:

20.1. asmuo, gyvenantis mokyklos aptarnaujamoje ar neaptarnaujamoje teritorijoje, ir mokykloje yra laisvų vietų, sprendimą dėl mokinio priėmimo į atitinkamą klasę priima mokyklos direktorius.

21. Mokinys, nebaigęs pagrindinio ugdymo antros dalies ar vidurinio ugdymo programos, tęsti mokslą priimamas pateikęs mokyklos direktoriui prašymą ir mokymosi pasiekimų pažymėjimą arba pažymą apie jo mokymosi pasiekimus ankstesnėje mokykloje.

22. Asmuo, baigęs užsienio šalies pagrindinio ugdymo programą arba tam tikrą jos dalį, vidurinio ugdymo programos dalį, priimamas mokytis bendra tvarka.

23. Užsieniečio, turinčio teisę nuolat ar laikinai gyventi Lietuvos Respublikoje, lietuvių kilmės užsieniečio, išeivio užsienio mokykloje įgytus pasiekimus mokykla pripažįsta remdamasi mokinio turimais dokumentais. Prireikus Mokykla organizuoja įgytų pasiekimų patikrinimą ir teikia rekomendacijas dėl tolesnio mokymosi: sudaro mokiniui individualų ugdymo planą programų skirtumams pašalinti, numato, kaip ir kokią pagalbą gaus mokinys. Išeiviais laikomi Lietuvos Respublikos piliečiai, ne mažiau kaip 3 metus gyvenantys užsienyje, arba užsienio valstybių piliečiai, netekę Lietuvos Respublikos pilietybės. Lietuvių kilmės užsieniečiu laikomas užsienietis, kurio tėvai ar seneliai arba vienas iš tėvų ar senelių yra ar buvo lietuviai ir pats asmuo pripažįsta save lietuviu.

**III. PRIĖMIMAS MOKYTIS PAGAL PAGRINDINIO UGDYMO PROGRAMOS ANTRĄJĄ DALĮ**

24. Į gimnaziją mokytis pagal pagrindinio ugdymo programos antrąją dalį pirmumo teise priimami mokiniai:

24.1. Sofijos Kovalevskajos progimnazijos mokiniai teigiamais įvertinimais baigę 8-tą klasę;

24.2. mokiniai baigę pagrindinio ugdymo programos pirmąją dalį kitose mokyklose, bet gyvenantys mokyklai priskirtoje aptarnavimo teritorijoje;

25. Į mokyklą mokytis pagal pagrindinio ugdymo programos antrąją dalį priimami mokiniai, gyvenantys mokyklos aptarnavimo teritorijoje. Jeigu asmenų, gyvenančių mokyklai priskirtoje aptarnavimo teritorijoje, pateiktų prašymų pradėti mokytis pagal pagrindinio ugdymo programos antrąją dalį (9 klasė) yra daugiau negu mokykla gali priimti mokinių, tai be eilės priimami įgimtų ir įgytų sutrikimų turintys specialiųjų ugdymosi poreikių mokiniai ir mokiniai, baigę pagrindinio ugdymo programos pirmąją dalį šioje mokykloje (8-ą klasę) ir pageidaujantys mokytis 9-oje (I gimnazijos) klasėje. Kiti asmenys, gyvenantys mokyklai priskirtoje aptarnavimo teritorijoje, priimami pagal šio aprašo punkto suminį pirmumo kriterijų taškų skaičių. Pirmumo kriterijai ir jų vertė taškais yra tokie:

|  |  |
| --- | --- |
| našlaičiams, vaikams, turintiems globėjus ar rūpintojus, neįgalių tėvų vaikams skiriami  | 2 taškai |
| mokiniams, turintiems teisę į socialinę pedagoginę, specialiąją pedagoginę ir specialiąją pagalbą mokykloje (pateikiama atitinkamos sveikatos priežiūros įstaigos medicinos pažyma, pedagoginės psichologinės tarnybos išvada ar kitos įstaigos išduotas dokumentas) | 2 taškai |
| dvynukams, trynukams ir kitiems daugiavaisio gimimo vaikams, kurie priimami kartu | 2 taškai |
| mokiniams, kurių vieno iš tėvų (teisėto globėjo ar rūpintojo) ir paties vaiko deklaruotos gyvenamosios vietos laikas mokyklai priskirtoje aptarnavimo teritorijoje yra dveji ir daugiau metų  | 2 taškai |
| mokiniams , kurių broliai ir (ar) seserys (įbroliai ar įseserės) prašymo pateikimo metu jau mokosi ir tęs mokymąsi pagal pradinio ir (ar) pagrindinio ugdymo programą toje mokykloje | 1 taškas |
| mokiniams miesto, šalies, tarptautinių olimpiadų ir konkursų dalyviams | 0,5 - 2 taškai |
| mokiniams pagal jų pageidavimą mokytis dalykų, dalykų modulių, pasirinktų užsienio kalbų | 0,5 taško |
| mokyklos darbuotojų, dirbančių šioje įstaigoje pagal pagrindinio darbo sutartį ne mažiau kaip vienus metus | 1 taškas; |

25.1. Esant vienodai pirmumo kriterijų sumai pirmenybė mokytis suteikiama ilgiausiai mokyklos teritorijoje faktiškai gyvenantiems mokiniams;

25.2. esant vienodai pirmumo kriterijų taškų sumai pirmenybė teikiama mokiniams, kurių mokymosi pasiekimai (metiniai įvertinimų ar pirmojo pusmečio (antrojo trimestro) įvertinimų vidurkiai) buvusioje mokykloje yra aukštesni.

26. Mokytis į I gimnazijos klases pagal pagrindinio ugdymo programos antrąją dalį priimami mokiniai, pateikę mokyklos direktoriui:

26.1. Prašymų formos skelbiamos Savivaldybės interneto svetainės puslapyje www.vilnius.lt/svietimas. Internetu užpildyti asmenų prašymai automatiškai perduodami prašyme nurodytai gimnazijai. Asmenys, neturintys galimybių užpildyti prašymo namuose internetu, jį užpildo atvykę į gimnaziją;

26.2. mokymosi pasiekimų pažymėjimą;

26.3. priėmimo metu gali būti pateikti papildomi dokumentai (patvirtinantys specialiuosius ugdymosi poreikius ir pan.).

27. Mokiniai, pageidaujantys tęsti mokslą pagal pagrindinio ugdymo programos antrąją dalį (mokytis II klasėje) gimnazijos direktoriui pateikia:

27.1. prašymą ir mokymosi pasiekimų pažymėjimą, jei pageidauja mokytis nuo einamųjų metų rugsėjo 1 dienos;

27.2. prašymą, mokymosi pasiekimų pažymėjimą ir (ar) pažymą apie jo mokymosi pasiekimus ankstesnėje mokykloje, jei pageidauja mokytis prasidėjus mokslo metams;

27.3. priėmimo metu gali būti pateikti papildomi dokumentai (patvirtinantys specialiuosius ugdymosi poreikius, skirtą socialinę paramą ir pan.);

**IV. PRIĖMIMAS MOKYTIS PAGAL VIDURINIO UGDYMO PROGRAMĄ**

28. Pradėti mokytis pagal vidurinio ugdymo programą (III klasėje) priimami mokiniai, pateikę gimnazijos direktoriui:

28.1. gimnazijos nustatytos formos prašymą ir individualų ugdymo(si) planą **(3 priedas)** ir pagrindinio išsilavinimo pažymėjimą, jeigu mokėsi toje pačioje mokykloje;

28.2. prašymą (prašymų formos skelbiamos Savivaldybės interneto svetainės puslapyje www.vilnius.lt/svietimas), individualų ugdymo planą ir pagrindinio išsilavinimo pažymėjimą, pirmumo kriterijus patvirtinančius dokumentus, jeigu mokėsi kitoje mokykloje.

28.3. priėmimo metu gali būti pateikti papildomi dokumentai (patvirtinantys specialiuosius ugdymosi poreikius, skirtą socialinę paramą, diplomus ar padėkas ir pan.).

29. Jei asmenų pateiktų prašymų į atitinkamą klasę, skaičius yra didesnis, negu mokykla gali priimti į atitinkamą klasę mokinių, tai be eilės priimami: įgimtų ir įgytų sutrikimų turintys specialiųjų ugdymosi poreikių mokiniai ir mokiniai, baigę pagrindinio ugdymo programos antrąją dalį šioje mokykloje ir apsisprendę tęsti dalykų, dalykų modulių, kurių buvo pradėję mokytis pagal pagrindinio ugdymo programos antrąją dalį, mokymąsi pagal vidurinio ugdymo programą. Kiti asmenys, gyvenantys Savivaldybėje, priimami pagal šio aprašo 29.1. punkto suminį pirmumo kriterijų skaičių.

29.1. pirmumo kriterijai ir jų vertė taškais yra tokie:

|  |  |
| --- | --- |
| našlaičiams, vaikams, turintiems globėjus ar rūpintojus, neįgalių tėvų vaikams skiriami  | 2 taškai |
| mokiniams, turintiems teisę į socialinę pedagoginę, specialiąją pedagoginę ir specialiąją pagalbą mokykloje (pateikiama atitinkamos sveikatos priežiūros įstaigos medicinos pažyma, pedagoginės psichologinės tarnybos išvada ar kitos įstaigos išduotas dokumentas) | 2 taškai |
| dvynukams, trynukams ir kitiems daugiavaisio gimimo vaikams, kurie priimami kartu | 2 taškai |
| mokiniams, kurių vieno iš tėvų (teisėto globėjo ar rūpintojo) ir paties vaiko deklaruotos gyvenamosios vietos laikas mokyklai priskirtoje aptarnavimo teritorijoje yra dveji ir daugiau metų  | 2 taškai |
| mokymosi pasiekimų (pagrindinio ugdymo pasiekimų patikrinimo įvertinimų, metinių įvertinimų, atliktų projektinių darbų, mokinio sukaupto darbų aplanko ar kitų mokymosi pasiekimų vertinimų) | 0,5 - 2 taškai |
| mokiniams miesto, šalies, tarptautinių olimpiadų ir konkursų dalyviams | 0,5 - 2 taškai |
| mokiniams pagal jų pageidavimą mokytis dalykų, dalykų modulių, pasirinktų užsienio kalbų | 0,5 – 2 taškai |

29.2. esant vienodai pirmumo kriterijų taškų sumai pirmenybė teikiama mokiniams, kurių mokymosi pasiekimai (metiniai įvertinimų ar pirmojo pusmečio (antrojo trimestro) įvertinimų vidurkiai) buvusioje mokykloje yra aukštesni.

30. Mokiniui, atvykusiam iš kitos mokyklos, mokykla pagal savo galimybes užtikrina mokymosi tęstinumą, sudaro galimybę keisti bendrojo ugdymo dalykus, jų kursus ar pasirenkamųjų dalykų modulius.

31. Mokiniai, pageidaujantys mokytis IV gimnazijos klasėje mokyklos direktoriui pateikia:

31.1. prašymą, mokymosi pasiekimų pažymėjimą ir individualų ugdymo(si) planą, jei pageidauja mokytis nuo einamųjų metų rugsėjo 1 dienos;

31.2. prašymą, individualų ugdymo(si) planą, mokymosi pasiekimų pažymėjimą ir (ar) pažymą apie savo mokymosi pasiekimus ankstesnėje mokykloje, jei pageidauja mokytis prasidėjus mokslo metams;

31.3. priėmimo metu mokinys turi teisę pateikti kitus dokumentus.

**V. PRIĖMIMO Į GIMNAZIJĄ ĮFORMINIMAS**

32. Asmuo priimamas mokytis gimnazijos direktoriaus įsakymu, sudarius dvišalę mokymo sutartį **(1,2 priedas).** Vaikas nuo 14 iki 18 metų mokymo sutartį gali sudaryti turėdamas tėvų (rūpintojų) rašytinį sutikimą.

33. Abu mokymo sutarties egzempliorius pasirašo gimnazijos direktorius ir prašymo pateikėjas. Vienas sutarties egzempliorius įteikiamas prašymą pateikusiam asmeniui, kitas sutarties egzempliorius saugomas mokinio dokumentų aplanke.

34. Mokymo sutartyje nurodomos sutarties šalys, mokymosi programa, jos baigimo forma, šalių įsipareigojimai, sutarties terminas, jos keitimo, nutraukimo pagrindai ir padariniai.

35. Švietimo santykiai prasideda nuo mokinio pirmos mokymosi dienos. Mokymo sutartis sudaroma iki pirmos mokymosi dienos. Mokymo sutarties nuostata, prieštaraujanti Lietuvos Respublikos įstatymams ir kitiems teisės aktams, negalioja. Mokymo sutartis registruojama mokykloje, jeigu Lietuvos Respublikos įstatymai nenustato kitaip.

36. Mokymo sutartis sudaroma su kiekvienu atvykusiu nauju asmeniu bei tos mokyklos mokiniu, pradedančiu mokytis pagal aukštesniojo lygmens ugdymo programą, jo mokymosi pagal tą ugdymo programą laikotarpiui.

37. Mokymo sutartis registruojama mokymo sutarčių registracijos knygoje.

38. Sudarius mokymo sutartį, asmuo įtraukiamas į Mokinių registrą, formuojamas jo dokumentų aplankas. Dokumentų aplankas saugoma mokykloje.

**VI. PRIĖMIMO Į GIMNAZIJĄ PRIEŽIŪRA IR ATSAKOMYBĖ**

39. Priėmimo į gimnaziją priežiūrą vykdo Savivaldybės administracijos švietimo struktūrinis padalinys.

40. Už priėmimo į gimnaziją vykdymo pažeidimus atsako gimnazijos direktorius Lietuvos Respublikos įstatymų ir kitų teisės aktų nustatyta tvarka.

**VII. KLASIŲ KOMPLEKTAVIMO BENDRIEJI KRITERIJAI**

41. Klasės komplektuojamos vadovaujantis Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768

42. Mokinių paskirstymas į klases, grupes, srautus įforminamas direktoriaus įsakymu. Klasės sudaromos atsižvelgiant į mokinių skaičių, berniukų ir mergaičių skaičiaus santykį. Maksimalus mokinių skaičius klasėje, prasidėjus mokslo metams, yra 30 mokinių.

43. Gimnazijos klasių komplektavimas baigiamas ne vėliau kaip iki einamųjų metų rugpjūčio 31 d.

44. Į III klases mokiniai paskirstomi atsižvelgiant į jų individualius planus, mobiliųjų grupių sudarymo principu.

45. Mokytis nuo mokslo metų pradžios atvykę mokiniai į II ir IV klases ar per mokslo metus į visas klases paskirstomi pagal laisvas vietas, laikantis šiame skyriuje išvardintų nuostatų.

46. Asmenų paskirstymas į klases įforminamas gimnazijos direktoriaus įsakymu (-ais).

**VIII. BAIGIAMOSIOS NUOSTATOS**

47. Tvarka parengta vadovaujantis Lietuvos Respublikos švietimo įstatymu ir kitais įstatymą lydimaisiais teisės aktais. Pasikeitus teisės aktams, keičiasi ir Tvarkos atitinkami punktai.

48. Tvarka skelbiami gimnazijos interneto svetainėje [www.sofijoskovalevskajosmokykla.lt](http://www.sofijoskovalevskajosmokykla.lt)